Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 537/12/7710	Stará Ľubovňa, 5.6.2013
EEČ : 2-59-74-2013

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona v znení neskorších predpisov

Rozhodol: 	prokurátorka Okresnej prokuratúry Stará Ľubovňa
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 30.11.2012 v čase okolo 16,50 hod. vo XXXXX pred rodinným domov XXXXX pri sebe v dvoch igelitových sáčkoch o rozmeroch 4 x 7,5 cm  neoprávnene prechovával pre vlastnú potrebu sušinu rastliny zelenej farby, pričom podľa znaleckého posudku Kriminalisticko - expertízneho ústavu PZ v XXXXX bolo zistené, že v prvom igelitovom sáčku boli vysušené vrcholky rastliny konope o hmotnosti 0,44 g s priemernou koncentráciou 3,5% hmotnostných THC /tetrahydrokanabinol/, z ktorého by bolo možné pripraviť  1 obvykle jednorazovú dávku drogy a v druhom igelitovom sáčku boli vysušené vrcholky rastliny konope o hmotnosti 0,58 g s priemernou koncentráciou 1,8% hmotnostných THC /tetrahydrokanabinol/, z ktorého by bolo možné pripraviť  1 obvykle jednorazovú dávku drogy, teda celkovo by bolo možné pripraviť 2 obvykle jednorazové dávky, pričom rastiny rodu Cannabis sú zaradené v zmysle zákona NR SR č. 139/1998 Z.z. o omamných látkach, psychotropných látkach a prípravných látkach v znení neskorších predpisov, zaradené do I. skupiny omamných látok, 

lebo obvinený nebol v čase činu pre nepríčetnosť trestne zodpovedný

Odôvodnenie:
     Uznesením povereného príslušníka Obvodného oddelenia PZ XXXXX sp. zn. ORP-XXXXX zo dňa 30.11.2012, bolo podľa § 199 ods. 1 Trestného poriadku začaté trestné stíhanie a uznesením povereného príslušníka Obvodného oddelenia PZ XXXXX sp. zn. ORP-XXXXX zo dňa 08.01.2013 bolo XXXXX podľa § 206 ods. 1 Trestného poriadku vznesené obvinenie za prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona, ku ktorému malo dôjsť tak ako je to uvedené vo výrokovej časti tohto uznesenia. Následne vyšetrovateľ Okresného riaditeľstva PZ, Odboru kriminálnej polície XXXXX uznesením sp. zn. ORP-XXXXX spojil pedmetnú vec s trestnou vecou sp. zn. ORP-XXXXX 

     V priebehu vykonaného vyšetrovania bol vykonaný výsluch obvineného, ktorý využil svoje právo o odmietol vypovedať. Trestná činnosť  obvineného je preukázaná výpoveďou obvineného XXXXX, previerkou výpovede na mieste, znaleckým posudkom i zápisnicou o vydaní veci. 

     Vzhľadom na osobu obvinenú boli do konania pribratí dvaja znalci z odboru zdravotníctvo, odvetvie psychiatria za účelom vyšetrenia duševného stavu obvineného XXXXX. 
     Znaleckým dokazovaním vykonaným znalcami z odboru zdravotníctvo, odvetvie psychiatria, bolo zistené, že obvinený XXXXX trpel a aj trpí duševnou chorobou v zmysle uvedeného diagnostického záveru - schizoafektívnou poruchou, ktorá sa prejavuje ťažko deformovaným vnímaním, prežívaním, cítením, i vôľou a chýbaním náhľadu choroby, tiež sú prítomné poruchy myslenia a nálady. Táto psychická porucha má podstatný vplyv na úroveň jeho rozpoznávacích a ovládacích schopností. Obvinený podľa záverov znalcov v čase spáchania trestného činu nebol schopný rozpoznať protiprávnosť a nebezpečnosť svojho konania a nemohol svoje konanie ovládať. Obvinený nechápe zmysel trestného konania. Znalci navrhli nariadiť obvinenému XXXXX ochranné psychiatrické liečenie ústavnou formou, nakoľko jeho pobyt na slobode je pre spoločnosť nebezpečný.
     
     Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

     Vzhľadom k vyššie uvedeným záverom znaleckého posudku vypracovaného znalcami z odboru zdravotníctvo, odvetvie psychiatria bolo potrebné rozhodnúť tak ako je uvedené vo výrokovej časti tohto rozhodnutia a trestné stíhanie voči obvinenému XXXXX zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Monika Pánisová
prokurátorka